CELEX: 32022R0425
Language: lt
Date: 2022-03-14 00:00:00
Title: Komisijos įgyvendinimo reglamentas (ES) 2022/425 2022 m. kovo 14 d. kuriuo dėl tam tikrų bepiločių orlaivių sistemų naudojimo atvirosios kategorijos skrydžiams vykdyti pereinamųjų laikotarpių pabaigos datų nukėlimo ir standartinių scenarijų, susijusių su tiesiogiai matomais ir tiesiogiai nematomais skrydžiais, taikymo datos atidėjimo iš dalies keičiamas Įgyvendinimo reglamentas (ES) 2019/947 (Tekstas svarbus EEE)

2022 3 15   
               
               
                  LT
               
               
                  Europos Sąjungos oficialusis leidinys
               
               
                  L 87/20
               
            
         KOMISIJOS ĮGYVENDINIMO REGLAMENTAS (ES) 2022/425
         2022 m. kovo 14 d.
         kuriuo dėl tam tikrų bepiločių orlaivių sistemų naudojimo atvirosios kategorijos skrydžiams vykdyti pereinamųjų laikotarpių pabaigos datų nukėlimo ir standartinių scenarijų, susijusių su tiesiogiai matomais ir tiesiogiai nematomais skrydžiais, taikymo datos atidėjimo iš dalies keičiamas Įgyvendinimo reglamentas (ES) 2019/947
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 57 straipsnį,
         kadangi:
         
                     (1)
                  
                  
                     pagal Komisijos įgyvendinimo reglamento (ES) 2019/947 (2) 20 straipsnį bepiločių orlaivių sistemos (UAS), kurios neatitinka Komisijos deleguotojo reglamento (ES) 2019/945 (3) reikalavimų ir nėra privačiai sukonstruotos, gali būti toliau naudojamos atvirosios kategorijos skrydžiams vykdyti laikantis tam tikrų ribotų naudojimo sąlygų, jei jos yra pateikiamos rinkai iki 2023 m. sausio 1 d. Pagal Įgyvendinimo reglamento (ES) 2019/947 22 straipsnį UAS, kurios neatitinka Deleguotojo reglamento (ES) 2019/945 priedo 1–5 dalių reikalavimų, pereinamuoju laikotarpiu, kuris baigiasi 2023 m. sausio 1 d., gali būti naudojamos atvirosios kategorijos skrydžiams vykdyti tik laikantis tam tikrų ribotų naudojimo sąlygų;
                  
               
                     (2)
                  
                  
                     pagal Įgyvendinimo reglamento (ES) 2019/947 23 straipsnio 2 dalį nuo 2023 m. gruodžio 3 d. valstybės narės UAS naudotojų pagal to įgyvendinimo reglamento 5 straipsnio 5 dalį teikiamas deklaracijas gali pripažinti tik jei jos susijusios su skrydžiu, atitinkančiu vieną iš dviejų standartinių scenarijų, numatytų to įgyvendinimo reglamento priedo 1 priedėlyje: tiesiogiai matomas skrydis vykdomas virš kontroliuojamosios antžeminės zonos apgyvendintoje aplinkoje arba tiesiogiai nematomas skrydis vykdomas su oro erdvės stebėtojais virš kontroliuojamosios antžeminės zonos retai apgyvendintoje aplinkoje;
                  
               
                     (3)
                  
                  
                     kai kurie darnieji standartai, susiję su reikalavimais, taikomais C0–C6 klasių UAS, kurie yra būtini norint vykdyti atvirosios kategorijos skrydžius arba skrydžius pagal standartinius scenarijus, būtų prieinami, o tiesioginio nuotolinio identifikavimo sistemos galėtų būti taikomos tik 2023 m. viduryje. Be tų darniųjų standartų UAS gamintojai pateikti rinkai reikalavimus atitinkančių UAS praktiškai negalėtų iki Įgyvendinimo reglamento (ES) 2019/947 22 straipsnyje nustatyto pereinamojo laikotarpio pabaigos;
                  
               
                     (4)
                  
                  
                     todėl, siekiant užtikrinti, kad iki Įgyvendinimo reglamento (ES) 2019/947 20 ir 22 straipsniuose nustatytų laikotarpių pabaigos darnieji standartai, susiję su reikalavimais, taikomais C0–C6 klasių UAS, būtų prieinami UAS gamintojams ir naudotojams, tuose straipsniuose nustatytas datas būtina atidėti. Be to, siekiant užtikrinti, kad tie darnieji standartai būtų prieinami prieš valstybėms narėms pradedant priimti deklaracijas dėl skrydžių, atitinkančių du standartinius scenarijus, nustatytus to įgyvendinimo reglamento priedo 1 priedėlyje, tų dviejų standartinių scenarijų taikymo pradžios datą būtina atidėti. Iki to laiko valstybės narės turėtų turėti galimybę pripažinti UAS naudotojų pagal to įgyvendinimo reglamento 5 straipsnio 5 dalį teikiamas deklaracijas, grindžiamas nacionaliniais standartiniais arba lygiaverčiais scenarijais;
                  
               
                     (5)
                  
                  
                     šiame reglamente nustatytos priemonės atitinka pagal Reglamento (ES) 2018/1139 127 straipsnį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamentas (ES) 2019/947 iš dalies keičiamas taip:
            
                        1)
                     
                     
                        20 straipsnyje data „2023 m. sausio 1 d.“ pakeičiama data „2024 m. sausio 1 d.“;
                     
                  
                        2)
                     
                     
                        22 straipsnio įžanginė formuluotė pakeičiama taip:
                        „Nedarant poveikio 20 straipsnio taikymui, UAS, kurios neatitinka Komisijos deleguotojo reglamento (ES) 2019/945 (*1) priedo 1–5 dalių reikalavimų, naudojimas atvirosios kategorijos skrydžiams vykdyti leidžiamas pereinamuoju laikotarpiu, kuris baigiasi 2023 m. gruodžio 31 d., jei laikomasi šių sąlygų:
                        
                           (*1)  2019 m. kovo 12 d. Komisijos deleguotasis reglamentas (ES) 2019/945 dėl bepiločių orlaivių sistemų ir trečiųjų valstybių bepiločių orlaivių sistemų naudotojų (OL L 152, 2019 6 11, p. 1).“;"
                        
                     
                  
                        3)
                     
                     
                        23 straipsnio 2, 3 ir 4 dalys pakeičiamos taip:
                        
                           „2.   5 straipsnio 5 dalis taikoma nuo 2024 m. sausio 1 d.
                        
                        
                           3.   Priedo UAS.OPEN.060 dalies 2 punkto g papunktis ir UAS.SPEC.050 dalies 1 punkto l papunkčio i punktas taikomi nuo 2022 m. liepos 1 d., o priedo UAS.SPEC.050 dalies 1 punkto l papunkčio ii punktas taikomas nuo 2024 m. sausio 1 d.
                        
                        
                           4.   Nedarant poveikio 21 straipsnio 1 dalies taikymui, iki 2023 m. gruodžio 31 d. valstybės narės gali pripažinti UAS naudotojų pagal 5 straipsnio 5 dalį teikiamas deklaracijas, grindžiamas nacionaliniais standartiniais arba lygiaverčiais scenarijais, jei tie nacionaliniai scenarijai atitinka priedo UAS.SPEC.020 dalies reikalavimus.
                           Tokios deklaracijos nustoja galioti 2026 m. sausio 1 d.“
                        
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 212, 2018 8 22, p. 1.
         
            (2)  2019 m. gegužės 24 d. Komisijos įgyvendinimo reglamentas (ES) 2019/947 dėl bepiločių orlaivių naudojimo taisyklių ir tvarkos (OL L 152, 2019 6 11, p. 45).
         
            (3)  2019 m. kovo 12 d. Komisijos deleguotasis reglamentas (ES) 2019/945 dėl bepiločių orlaivių sistemų ir trečiųjų valstybių bepiločių orlaivių sistemų naudotojų (OL L 152, 2019 6 11, p. 1).